次韻陳季陵記夢
作者：陳棣
朝代：宋

paragraphs: 夜閒得安寢，方期萬事休。
那知清夢中，螘穴有勝遊。
朝把南柯麾，暮獵龜山頭。
停杯猶未舉，俯仰二十秋。
等爲幻緣縛，名實或相浮。
邯鄲囊中枕，徑渡竹葉舟。
俄頃失所歷，變滅隨東流。
遊仙豈神交，因想理或不。
至人本無夢，偶夢非謬悠。
乃知一念熟，寤寐欻何求。
子建賦感甄，空貽方策羞。
何當破諸妄，自足銷沉憂。
政使對癡人，言之亦寡尤。